Man dood in motor gevind | Netwerk24
Man dood in motor gevind
Deur Jamey Gordon 14 Mei 2018 06:01
Nooddienspersoneel op die toneel in Hoofweg, Strand, waar ’n bejaarde man Maandag dood in sy motor in ’n parkeerplek aangetref is. Foto: Jamey Gordon
’n Bejaarde man is Maandag (7 Mei) dood in sy voertuig in ’n parkeerplek in Hoofweg, Strand, aangetref.
Volgens ’n Strand-polisiewoordvoerder het die 71-jarige van Kleinmond vermoedelik weens ’n harttoestand gesterf.
Jacques Mouton, ’n werknemer by ’n bandehandelaar, vertel hy en ’n kollega het omstreeks 16:20 ondersoek ingestel nadat hy deur ’n kliënt wie se motor vasgeparkeer was, genader is.
Volgens Mouton is die man in sy motor in die parkeer­terrein aangetref.
Hy sê beeldmateriaal van die bandehandelaar se sekerheidskamera wys dat die oorledene omstreeks 16:00 met sy voertuig in die parkeerplek stilgehou het.
“Dit het gelyk of hy slaap. Maar, daar was geen pols nie,” sê Mouton verder.
Die ywerige helper vertel voorts dat hy die oorledene deursoek het vir ’n beursie met ’n ID of rybewys vir identifikasie toe hy die man se selfoon kry.
Mouton het die nooddienste gebel asook ’n kontak wat op die selfoon as wife gestoor is en die persoon daaroor ingelig het.
Ivan Greyling van GB Med Rescue het gesê noodpersoneel het omstreeks 16:25 op ’n oproep oor ’n pasiënt met ’n moontlike hartaanval reageer.
“Die man was reeds oorlede met die noodpersoneel se aankoms en is op die toneel dood verklaar. Die saak is aan die polisie oorhandig,” het Greyling gesê.
Met DistriksPos se aankoms omstreeks 17:00, het noodpersoneel en plaaslike polisielede wat ook op die voorval reageer het, naasbestaandes ingewag. Die oorledene, in ’n silwer Mercedes-Benz, is toegegooi.
Volgens die polisiewoordvoerder is geen klag aanhangig gemaak nie omdat later bevestig is dat die oorledene ’n mediese geskiedenis van ’n harttoestand gehad het.
Jhb steeds meeste korrup, skole ly die ergste
KYK: Kragtige aardbewing tref Venezuela